Una

**Una** je rijeka u sjeverozapadnom dijelu Bosne i Hercegovine, desna pritoka Save. Čini veliki dio prirodne granice Hrvatske i BiH. Na izvoru je planinska rijeka, a kako ide prema ušću, postaje ravničarska rijeka.

## Vrelo Une
Nalazi se u ličkom dijelu Zadarske županije, kod mjesta Donja Suvaja. Voda koja ponire na širem području Gračaca, Bruvna, Mazina i Velike Popine izlazi kroz Vrelo Une na površinu, spod padina planina Plješevice i Stražbenice, na nadmorskoj visini od oko 450 metara i liči na minijaturno okruglo jezero zelenkasto modre boje oko kojeg su locirane velike krečnjačke stijene. Zaštićeno je kao geografsko geološki spomenik prirode.

Vrelo je nastalo na mjestu dodira verfenskih obojenih škriljavaca s početka trijasa i mlađih jurskih krečnjaka. Na stijenkama vrela istaložene su male sedrene naslage. Najnovijim istraživanjima i ronjenjem u izvor Une dostignuta je dubina od 248 metara, ali dno nije pronađeno. Smatra se za najdublji kraški izvor u Hrvatskoj i među pet najdubljih u svijetu.  Temperatura vode je konstantna i iznosi 2–3&nbsp;°C. 
## Tok
Pritoke Une su: Krka, Unac, Krušnica i Sana, sve iz Bosne i Hercegovine. Nedaleko od Bosanske Otoke pronađen je čamac izdubljen u deblu, poprilično velikih razmjera. Služio je, po riječima arheloginje Branke Raunig iz bihaćkog Regionalnog muzeja Pounja, za transport roba i ljudi.

Zbog plodne zemlje i izravnog pristupa vodi, neposredno područje rijeke privuklo je velik broj stanovnika, tako da u teritoriji oko rijeke koja iznosi preko 9368&nbsp;km2 živi preko 700.000 ljudi.

Ušće je u mjestu Jasenovac, gdje se ulijeva u rijeku Savu. Ukupna dužina Une je oko 212&nbsp;km.

## Vodopadi
* Milančev buk u Martin Brodu, na ušću Unca u Unu. U ovom mjestu se nalazi najveći kompleks slapova u Nacionalnom parku Una. Nekad je ovdje postojao veliki broj mlinova i bučnica. U Martin Brodu se nalazi jedinstveni ribolovni revir za zaljubljenike mušičarenja u dužini od 7,5&nbsp;km. U sklopu ovog revira nalazi se posebni dio mušičarskog revira "Unac" dužine 900m. Sezona ribolova na potočnu pastrmku (*Salmo trutta*) je otvorena od 01.03. - 30.09, dok je za lipljen (*Thymallus thymallus*) otvorena od 01.05. - 30.09.

Jedna od turističkih atrakcija vodopada je prirodna ekološka mašina za pranje rublja, pod nazivom - bučnica. Njena starost je oko 300 god.
* Štrbački buk predstavlja najviši i najspektakularniji vodopad na rijeci Uni, na granici BiH sa Hrvatskom, visine 24,5 metara i širine 40 metara, u blizini naselja Kulen Vakuf i Orašac Čini ga nekoliko vodopada, kaskadno raspoređenih jedan iza drugog.

## Zaštićeno područje
Una je dio velikog blaga prirodnog naslijeđa Bosne i Hercegovine, mjesto bogatog turističkog prometa i održavanja međunarodne sportsko-turističke manifestacije Una-Regata. Dva dijela toka proglašena su za zaštićena područja. 
* Nacionalni park Una je gornji tok rijeke, dio u Bosni i Hercegovini od granice sa Hrvatskom do naselja Ripač.
* Park prirode Una prostire se na području opština: Novi Grad, Kozarska Dubica, Krupa na Uni i Kostajnica. Osnovan je 03.10.2019. god. kao zaštićeni pejzaž - kategorija V  Površina parka je 2772,60 ha.

## Reference

## Vanjske veze
* Nacionalni park Una 
### Ostali projekti